Quan caigui sobre teu
La còlera dels déus
I no quedi res a dir
Quan ja no importi aquesta tarda
Si t'ho has passat bé
O si has patit
Quan cada error al món
Quan cada pas en fals
Contingui més veritat
Que el feix depriment de fulls intactes
Del teu currículum immaculat
Veuràs el doble fons dels envans
Rius subterranis daurats
Mars amb tresors amagats

Va, aquest joc t'agradarà
Juguem a classificar els que ho fan bé
I aquells que no
Jutgem cruelment els que s'equivoquen
Sentim-nos petits per aquells que ho fan millor
I després repassarem
Els grans greuges que has sofert
Els mals sense precedents
Però vés pensant què és el que arrisques
Què poses en joc, tu, per estar content
Que cap, cap cervell genial reparteix
Els dies bons i els dolents
Que l'univers no ens deu res!

Tots ens movem!
No pots quedar-te encallat eternament!
Avança, vianant, per les llambordes i l'asfalt!
Tots ens movem!
No aconseguiràs quedar-te quiet!
Pobre vianant, aquesta lluita la perdràs

Però tu sabràs el que fas
Jo vindria a practicar
El noble art d'anar endavant
Si et sents intrús no parlis gaire
I ja veuràs, ningú adverteix l'engany
No et demanen un carnet
No hi ha escrit cap reglament
S'equivoca el més expert
Donem conversa, som amables
I no se sap si malgrat l'esforç anem
Cap al plaer o al dolor
A la llum o a la foscor
A un gran banquet o a la més cruel inanició

Tots ens movem!
No pots quedar-te encallat eternament!
Avança, vianant, per les llambordes i l'asfalt!
Tots ens movem!
No aconseguiràs quedar-te quiet!
Pobre vianant, aquesta lluita la perdràs

Que hi hagi pau
Que hi hagi pau
Que hi hagi pau damunt la Terra
Creu en el món
Creu en el món
Creu en la gent que no coneixes